Bom stopp for rådhusklokken i Oslo
Lørdag kveld ble VG oppringt av en opprørt Oslo-borger, som kunne fortelle at klokken på Rådhuset viste helt feil tid. Til tross for at klokken var 22.45, viste uret på Rådhuset et helt annet tidspunkt - nemlig 01.32. Da vår fotograf var ute og undersøkte saken 22.55, hadde ikke minuttviseren rikket seg en millimeter. Likevel virket det ikke som om noen alarmklokker hadde ringt i ledelsen til Oslo kommune. Oslos ordfører tok seg lørdag kveld tid til en prat med VG om saken. – Rådhusklokken er feil. Den viser halv to, Marianne Borgen! – Oi, det visste jeg ikke. Jeg er på ferie, så jeg kjenner ikke til hva som er årsaken, sier Borgen. – Hvem er det som har ansvaret for klokken? – Det er jeg usikker på. Det er nok Rådhusets forvaltningstjeneste. Vi må sjekke opp i dette, men nå er det sent. – Men klokken er ikke halv to? – Nei, det er den ikke. Det er klart at det skal være riktig tid på klokken til Rådhuset. Den ikoniske klokken har en diameter på 8,6 meter og er Nord-Europas nest største, ifølge Rådhusets forvaltningstjenester. Til sammenligning er klokken Big Ben i London kun syv meter.Rådhusets forvaltningstjeneste opplyser at klokken har oppført seg merkelig i to uker. – Den startet med å gå tregere enn normalt, med omtrent ett minutt i døgnet, sier rådhusforvalter Marit Jansen. Fredag formiddag sluttet den helt å gå. Rådhuset fikk dratt klokken i gang igjen, men så stoppet den nok en gang lørdag kveld. Gjennom hele søndag har tiden stått stille. – Sånn vil vi ikke ha det. Klokken er viktig for oss og byens befolkning og vi er veldig opptatt av at den skal vise rett tid, sier hun. Jansen forteller mandag formiddag at klokken på ny går som den skal. Etter en travel uke har urmakeren til Oslo rådhus dratt på en to uker lang ferie. Dersom klokken slutter å gå igjen må byen vente til han er tilbake før den blir rettet.
Tikk-takk ble mikk-makk for rådhusets urmaker.